РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/119-22

22. септембар 2022. године

Б е о г р а д

ЗАПИСНИК

СА ПЕТЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 22. СЕПТЕМБРА 2022. ГОДИНЕ

 Седница је почела у 11,00 часова.

 Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

 Седници су присуствовали чланови Одбора: Сандра Божић, Угљеша Мрдић, Александар Марковић, Ђорђе Комленски, Ана Миљанић, Дуња Симоновић Братић, Војислав Михаиловић, Живота Старчевић, Драгана Ракић, Сања Марић и Бошко Обрадовић.

 Седници су присуствовали заменици чланова Одбора: Светозар Вујачић, заменик члана Верољуба Матића и Славиша Ристић, заменик члана Јанка Веселиновића.

 Седници нису присуствовали чланови Одбора: Верољуб Матић, Јанко Веселиновић, Александар Мирковић, Виолета Филип и Мирослав Алексић.

Седници су приступили током разматарња 5. тачке усвојеног дневног реда и народни посланици који нису чланови Одбора Јелена Јеринић, Александар Јовановић и Ђорђе Микетић.

 На предлог председника, Одбор је једногласно, утврдио следећи:

Д н е в н и р е д:

- усвајање записника са Четврте седнице Одбора -

1. Разматрање оставке коју је на функцију народног посланика поднео Владан Ђукић (акт 01 број 118-1765/22 од 12. септембра 2022. године);

2. Разматрање решења Републичке изборне комисије о додели мандата народног посланика ради попуне упражњених посланичких места у Народној скупштини (03 број 013-1847/22 од 16. септембра 2022. године);

3. Предлог oдлуке о допунама Одлуке Одбора за административно-буџетска и мандатно-имунитетска питања о унутрашњем реду у згради Народне скупштине Републике Србије 21 број 02-1556/15 од 4. јуна 2015. године, који је поднео народни посланик Миленко Јованов (21 број 02-1556/15-9 од 20. септембра 2022. године);

4. Предлог oдлуке о распореду коришћења канцеларија у Дому и Згради Народне скупштине (допис генералног секретара 03 број 404-1867/22 од 20. септембра 2022. године);

5. Информација у вези са распоредом седења народних посланика у Великој сали за одржавање седница Народне скупштине у Дому Народне скупштине.

Пре преласка на рад по утврђеном дневном реду, Одбор је једногласно, без примедаба, усвојио записник са Четврте седнице Одбора.

**Прва тачка дневног реда:** Разматрање оставке коју је на функцију народног посланика поднео Владан Ђукић

Председник је констатовао да је оставка Владана Ђукића, у складу са Законом о избору народних посланика и Пословником, оверена код надлежног државног органа и у року од три дана од овере, предата на писарницу Народне скупштине.

 Председник Одбора је предложио да се Народној скупштини поднесе извештај о наступању случаја из члана 131. став 2. тачк а 6. Закона о избору народних посланика у коме се подношење оставке наводи као разлог за престанак мандата народном посланику, с предлогом да Народна скупштина констатује престанак мандата именованом народном посланику.

 Дискусије није било.

 Одбор је, на предлог председника, једногласно усвојио и Народној скупштини поднео следећи

 И З В Е Ш Т А Ј

Одбор је утврдио да је подношењем оставке народног посланика Владана Ђукића, изабраног са Изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'', наступио случај из члана 131. став 2. тачка 6. Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина у смислу члана 133. истог закона, констатује да је именованом престао мандат народног посланика.

 Попуњавање упражњеног посланичког места извршиће се додељивањем мандата другом кандидату у складу са чланом 135. Закона.

 За известиоца Одбора на седници Народне скупштине одређен је Миленко Јованов, председник Одбора.

**Друга тачка дневног реда:** Разматрање решења Републичке изборне комисије о додели мандата народног посланика ради попуне упражњених посланичких места у Народној скупштини

Председник је упознао чланове Одбора да су достављена: Решење Републичке изборне комисије о додели мандата Далибору Шћекићу, Срђану Симићу, Андријани Аврамов, Сандри Јоковић, Едису Дургутовићу, Драгану Вулићу, Сањи Ћаловић, Ђорђу Косанићу, Зорану Стојановићу, Љубинку Ђурковићу, Александру Јерковићу и Оливери Лазовић и Уверења о избору именованих за народне посланике, која можете да видите у е -парламенту.

Подсетио је да је Одбор, у складу са одредбама члана 199. Пословника, овлашћен да изврши увид у Решење Републичке изборне комисије и Уверења о избору народних посланика, ради утврђивања истоветности података.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

 Одбор је констатовао да су престанком мандата народним посланицима Ани Брнабић, Јелени Беговић, Татјани Матић, Милошу Вучевићу и Лазару Ристовском, изабраним са Изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'', Mарији Јовановић, Виолети Филип и Александри Ђанковић изабраним са Изборне листе ''ИВИЦА ДАЧИЋ - ПРЕМИЈЕР СРБИЈЕ'', Смиљани Максимовић, Марији Радуловић и Божидару Делићу, изабраним са Изборне листе ''ДР МИЛОШ ЈОВАНОВИЋ - НАДА ЗА СРБИЈУ - Српска коалиција НАДА - Национално демократска алтернатива - Демократска странка Србије (ДСС) - За Краљевину Србију (МОНАРХИСТИ) - Војислав Михаиловић'' и Гордани Матковић, изабраној са Изборне листе ''Мариника Тепић - Уједињени за победу Србије (Странка слободе и правде, Народна странка, Демократска странка, ДЗВМ - VMDK, Странка Македонаца Србије, Покрет слободних грађана, Удружени синдикати Србије „Слога“, Покрет за преокрет, Покрет Слободна Србија, Влашка странка)'', остала упражњена посланичка места у Народној скупштини, у складу са одредбом члана 131. Закона о избору народних посланика.

 Када народном посланику мандат престане пре него што се потврде мандати за две трећине народних посланика из наредног сазива, мандат се додељује кандидату са изборне листе на начин утврђен у чл. 134. и 135. Закона о избору народних посланика.

Одбор је, поступајући у складу са одредбама члана 199. Пословника Пословника Народне скупштине, извршио увид у Решење Републичке изборне комисије и Уверења о избору народних посланика Далибора Шћекића, Срђана Симића, Андријане Аврамов, Сандре Јоковић и Едиса Дургутовића, изабраних са Изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'', Драгана Вулића, Сање Ћаловић и Ђорђа Косанића, изабраних са Изборне листе ''ИВИЦА ДАЧИЋ - ПРЕМИЈЕР СРБИЈЕ'', Зoрана Стојановића, Љубинка Ђурковића и Александра Јерковића, изабраних са Изборне листе ''ДР МИЛОШ ЈОВАНОВИЋ - НАДА ЗА СРБИЈУ - Српска коалиција НАДА - Национално демократска алтернатива - Демократска странка Србије (ДСС) - За Краљевину Србију (МОНАРХИСТИ) - Војислав Михаиловић'' и Оливере Лазовић, изабране са Изборне листе ''Мариника Тепић - Уједињени за победу Србије (Странка слободе и правде, Народна странка, Демократска странка, ДЗВМ - VMDK, Странка Македонаца Србије, Покрет слободних грађана, Удружени синдикати Србије „Слога“, Покрет за преокрет, Покрет Слободна Србија, Влашка странка)'' и утврдио да су подаци о избору народних посланика истоветни са подацима из Решења Републичке изборне комисије, чиме су се стекли услови за потврђивање мандата именованим народним посланицима.

Одбор предлаже да Народна скупштина одмах по пријему овог извештаја, констатује потврђивање мандата новоизабраним народним посланицима Далибору Шћекићу, Срђану Симићу, Андријани Аврамов, Сандри Јоковић, Едису Дургутовићу, Драгану Вулићу, Сањи Ћаловић, Ђорђу Косанићу, Зорану Стојановићу, Љубинку Ђурковићу, Александру Јерковићу и Оливери Лазовић.

За известиоца Одбора на седници Народне скупштине одређен је Миленко Јованов, председник Одбора.

**Трећа тачка дневног реда:** Предлог oдлуке о допунама Одлуке Одбора за административно-буџетска и мандатно-имунитетска питања о унутрашњем реду у згради Народне скупштине Републике Србије 21 број 02-1556/15 од 4. јуна 2015. године, који је поднео народни посланик Миленко Јованов

Председник је обавестио чланове Одбора да је поднео предлог да се постојећа Одлука о унутрашњем реду допуни у смислу давања овлашћења Одбору за доношење акта којим се одређује распоред коришћења канцеларија у објектима Народне скупштине за потребе председника Народне скупштине и народних посланика, генералног секретаријата Народне скупштине и Републичке изборне комисије. Распоред коришћења канцеларија би Одбор утврђивао на предлог генералног секретара Народне скупштине.

Напоменуо је да је доношење ове одлуке везано за наредну тачку дневног реда јер би на основу датог овлашћења Одбор, на предлог генералног секретара, утврдио распоред коришћења канцеларија у Дому и Згради Народне скупштине.

Дискусије није било.

 Одбор је једногласно усвојио Предлог oдлуке о допунама Одлуке Одбора за административно-буџетска и мандатно-имунитетска питања о унутрашњем реду у згради Народне скупштине Републике Србије 21 број 02-1556/15 од 4. јуна 2015. године, у тексту који је достављен.

**Четврта тачка дневног реда:** Предлог oдлуке о распореду коришћења канцеларија у Дому и Згради Народне скупштине

Председник је обавестио чланове Одбора да је генерални секретар Народне скупштине Одбору упутио допис 03 број 404-1867/22 од 20. септембра 2022. године, с предлогом распореда коришћења канцеларија, у Дому и Згради Народне скупштине. Тачком 6. Предлога одлуке предвиђено је да генерални секретар, на почетку сваког сазива, доноси акт о коришћењу радних просторија у Народној скупштини којим утврђује распоред коришћења канцеларија које су таксативно набројане у тачки 3. Предлога, за сваку посланичку групу и посланике који нису чланови ни једне посланичке групе.

Дискусије није било.

Одбор је једногласно усвојио Предлог oдлуке о распореду коришћења канцеларија у Дому и Згради Народне скупштине, у тексту који је достављен.

**Пета тачка дневног реда:** Информација у вези са распоредом седења народних посланика у Великој сали за одржавање седница Народне скупштине у Дому Народне скупштине.

Председник Одбора је замолио да се шематски приказ распореда седења народних посланика у Великој сали Дома Народне скупштине подели присутним члановима Одбора и констатовао да та шема одражава тренутно стање у Сали. Предложио је да Одбор утврди да нема спора око распореда седења у секторима 8,7,6,5,4,3, и 1. Сале, а да спор о распореду седења постоји у сектору 2, и да би се с тим у вези, обратио председницима посланичких група чији посланици седе у поменутом сектору, ради достављања решења спора. Ако би решења била битно различита, односно уколико не би био постигнут договор, у том случају би Одбор, водећи се неким принципом - резултат на изборима, број посланика или неки други принцип, својом одлуком решио ово питање, како би се избегле немиле сцене до којих је дошло на претходној седници Народне скупштине.

У расправи су учествовали: Миленко Јованов, Војислав Михаиловић и Ђорђе Комленски, чланови Одбора и Александар Јовановић и Ђорђе Микетић, народни посланици који нису чланови Одбора.

Војислав Михаиловић је подсетио присутне да је распоред седења из шематског приказа привремени и да је предложен само за конститутивну седницу Народне скупштине а да се претворио у спор. Изнео је мишљење да објективног критеријума - критеријум јачег, који би требало да се се примењује нема; да уколико странке не могу да се договоре, да у том случају посланичке групе заузимају прва места према бројности својих посланика. Истакао је да Коалицији Нада има 15 посланика, да је извесно да прва места припадају тој коалицији јер се критеријум бројности посланика одувек примењивао у Скупштини; да је по његовом мишљењу извесно да договора неће бити и да ће Одбор морати да заузме став ради решења овог питања. Из тог разлога је желео да подсети чланове Одбора какав се критеријум раније примењивао, односно какав је став Коалиције Нада поводом овог питања.

Александар Јовановић се сложио да нема потребе да се догађају сцене каквих је било на претходној седници Народне скупштине, да је постојао интерни договор са господином Јовановићем да ће се посланици његове посланичке групе вратити на места која су им би претходно била додељена и да постојећи спор треба решити.

Имајући у виду да су посланици Александар Јовановић и Ђорђе Микетић, приступили седници након уводног излагања поводом ове тачке, председник Одбора је поновио да спор око седења постоји само у сегменту 2. Сале који деле посланичке групе ''Нада - Нови Дсс -Покс'', ‘'Морамо - Заједно'', ''Зелено Леви Клуб, Не давимо Београд, Морамо'' и Европски региони, да ће се у име Одбора обратити шефовима наведених посланичких група с молбом да предложе решење. Ако сагласност не буде постигнута Одбор ће, водећи се одређеним критетијумима и принципима својом одлуком решити питање седења у сегмету 2. и да не види разлог да се врши нова расподела седења, јер проблем постоји само у поменутом сегменту Велике сале.

Александар Јовановић је подвукао да је постојао интерни договор са господином Милошем Јовановићем да се проблем реши враћањем посланика на места која су им првобитно била додељена.У вези са излагањем претходника, Војислав Михаиловић је одговорио да он заступа Колацију Нада, да се сигурно радило о неспоразуму јер се очекује да Одбор својом одлуком реши ово питање на начин који ће важити за све, посебно тамо где договора нема и, да ако је потребно, господин Александар Јовановић разговара са господином Милошем Јовановићем

Ђорђе Комленски је апеловао да се дискусија која не води ни чему приведе крају и да се за сегмент 2. остави могући договор. Уколико договор не буде постигнут Одбор ће према правилима и свом нахођењу донети одговарајућу одлуку.

Председник је најавио да је потребно одредити и распоред седења за столом председавајућег и да ће Одбор донети одлуку кад буде извесно да ли постоји договор или не.

На предлог председника, Одбор је једногласно донео

ЗАКЉУЧАК

Одбор је констатовао да постоји неслагање у вези са распоредом седења народних посланика у сегменту 2. Велике сале који је намењен посланичким групама: ''НАДА - НОВИ ДСС - ПОКС'', ‘'МОРАМО - ЗАЈЕДНО'', ''ЗЕЛЕНО - ЛЕВИ КЛУБ, НЕ ДАВИМО БЕОГРАД, МОРАМО'' и ''ЕВРОПСКИ РЕГИОНИ - Војводина, Санџак, Прешевска долина'' и овластио председника Одбора да упути допис председницима наведених посланичких група, с молбом да Одбору доставе предлог решења распореда седења народних посланика у сегменту 2. Велике сале, до понедељка, 26. септембра 2022. године, у циљу решавања наведеног питања.

Бошко Обрадовић, члан Одбора, јавио се за реч и истакао да је неколико шефова посланичких група на Првој, конститутивној седници Народне скупштине оспорило назив Посланичке групе ''Европски региони - Војводина, Санџак, Прешевска долина'' и упитао по ком основу је уопште ова посланичка група могла да одреди такав назив, ко је то одобрио и да ли је овај одбор надлежан за ово питање. Даље је навео да се на овај начин озбиљно крши територијални распоред државе Србије, називи управних округа и подвукао да под тим називом није постојала ни једна изборна листа нити је могуће такав програм заступати. Указао је и да реч ''Санџак'', коју је издвојио из назива ове посланичке групе не постоји у српском државном устројству или поретку нити у територијалној подели наше земље.

Председник Одбора је указао да је договор на почетку овог сазива да Одбор нема тачку разно у дневном реду јер би то довело до полемисања о свему и свачему. Навео је да члан 65. Пословника Народне скупштине дефинише делокруг рада овог одбора и да сагласно томе нема надлежности да на било који начин учествује у одређивању назива посланичких група. Сложио се да је више посланичких група изразило неслагање са наведеним називом, али да Одбор, нема овлашћење да се о наведеном питању изјашњава.

\*\*\*

Седница је завршена у 11,35 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Светлана Дедић Миленко Јованов